《忆汉月 题美人春思图》
清代·谈印梅

开卷春风满幅。喜见其人如玉。鬖鬖华发乍垂肩，三五年犹未足。

眉痕春尚浅，教若个、藏他金屋。第三桥畔记相逢，一片蘼芜正绿。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。